钦定古今图书集成/明伦汇编/官常典/第138卷 > 潞
## 钦定古今图书集成/明伦汇编/官常典/第138卷 > 潞

黄帝降封炎帝“榆罔于潞。”

按《外纪》：榆罔，帝里之曾孙也，居于空桑，为政束急，务
乘人而斗其捷，于是诸侯携贰，其臣𧈪尤作乱，帝逊
居浊鹿有熊国君曰：“公孙轩辕，实懋圣德，诸侯归之。”
帝之立五十五年，诸侯尊轩辕为天子，封帝于潞，神
农氏遂亡。

按《路史》：炎帝参卢䄠于黄帝有熊氏。黄帝封参卢于
路，而崇炎帝之祀于陈。路，露也。潞是潞子婴儿、甲氏
留吁、姜路之馀，晋灭之。

〈注〉路，亦作“露”，今荼陵军露水乡有露水山，初封盖在此。《元和姓纂》云：“黄帝封榆罔支子于路。”

定王十三年夏六月，晋师灭赤狄潞氏，以潞子婴儿
归。

按《春秋》宣公十五年。按《左传》：潞子婴儿之夫人，晋
景公之姊也。鄷舒为政而杀之，又伤潞子之目。晋侯
将伐之，诸大夫皆曰：“‘不可。酆舒有三隽才，不如待后
之人’。伯宗曰：‘必伐之。狄有五罪，隽才虽多，何补焉？不
祀，一也；嗜酒，二也；弃仲章而夺黎氏地，三也；虐我伯
姬，四也；伤其君目，五也；怙其隽才而不以茂德，兹益
罪也。后之人或者将敬奉德义，以事神人，而申固其
命，若之何待之？不讨有罪？曰：将待后。后有辞而讨焉，
毋乃不可乎？夫恃才与众，亡之道也。商纣由之，故灭。
天反时为灾，地反物为妖，民反德为乱。乱则妖灾生
故文，反正为乏，尽在狄矣’。”晋侯从之。十五年夏六月
癸卯，晋荀林父败赤狄于曲梁。辛亥，灭潞。酆舒奔卫。
卫人归诸晋，晋人杀之。

〈注〉潞，狄之别种。潞，氏国，故称“氏。”子，爵也。〈疏〉《正义》曰：狄有赤狄、白狄，就其赤白之间，各自别有种类。此潞是国名，赤狄之内，别种一国，夷狄祖其雄豪者，子孙则称豪。名为“种”者，中国之始封君也。谓之“赤白”，其义未闻，盖其俗尚赤衣白衣也。